Цэендашийн Энгүүн

**Цэендашийн Энгүүн** (2000 оны 9-р сарын 7-нд Улаанбаатар хотод төрсөн) нь Монгол улсын хийлч, дуучин. Энгүүн 2018 онд "Монгол" телевизийн зохион байгуулсан The Voice of Mongolia шоуны нэгдүгээр улиралд оролцон ялагч болж олон нийтэд танигдсан.

## Хувийн амьдрал 
Энгүүн нь Цэендаш, Бунддулам нарын анхны охин бөгөөд хоёр эрэгтэй дүүтэй. Түүний аав Цэендаш бол ушугийн спортын олон улсын хэмжээний мастер, тулааны найруулагч, координатор мөн иогийн багш. Ээж Бунддулам сэтгүүлч мэргэжилтэй. 

## Урлагийн гараа 
Энгүүн 5 настайдаа Хөгжим бүжгийн коллежид шалгалт өгч тэнцэн Ж. Энх багшийн (Энх багш Армени улсын Yerevan Komitas State Conservatory-ийг соло хийлчээр төгссөн) шавь болж урлагийн гараагаа эхэлж байсан. Улмаар 2006 онд Монгол улсын консерваторийн 1-н "А" ангид элсэн орж хийл хөгжмөөр суралцаж байгаа юм. Одоо 12-р ангид сурч байгаа. 

### The Voice 
Энгүүн гадаадын The Voice нэвтрүүлгийг их үздэг байсан бөгөөд The Voice of Mongolia шоунд гоё бичлэгтэй болохыг хүссэн учраас оролцож, эхний шатандаа тэнцэн шүүгч, дасгалжуулагч Укагийн багт орж амжилттай үргэлжлүүлсээр уг шоуны 1-р улирлын ялагч болсон. Энэ нь түүний анхны дууны уралдаан байсан.

### Бие даасан уран бүтээлүүд 
Энгүүн The Voice of Mongolia 1-р улиралд түрүүлж, ялагчийн шагнал болох “Монгол Контент” ХХК-ийн 100 сая төгрөгийн үнэ бүхий дуу бичлэгийн эрхийн эзэн болсон. Түүнээс хойш анхны уран бүтээлээ "Аримун" продакшны *"Халуун зүрх" киноны дуу*г дуулж эхэлжээ. Уг дууны үгийг Д. Ганцэцэг бичиж, аяыг Б. Цогбаяр зохиосон байна. 

Үүний дараа 2019 оны 6-р сард Энгүүний анхны цомгийн эхний дуу "*Уучлалт гуйх гэж*" цацагдсан юм. Уг дууны үг, аяыг Д. Мөнхболд бичсэн бол найруулагчаар Р. Мөнхсайхан ажилласан. Цомгийн хоёр дахь дуу болох "*Чи над шиг дурлаж чадах уу*" дуугаа мөн 6-р сард гаргасан. Уг дууны үгийг Д. Хүрэлбаатар, аяыг Никитон хамтлагийн гитарчин, ая зохиогч Д. Өлзий-Орших нар зохиожээ. Энгүүн The Voice of Mongolia 1-р улирлын хагас шигшээд уг дууг дуулсан бөгөөд YouTube сувагт 4 сая гаран хандалттайгаар одоогоор тус шоуны хамгийн их үзсэн бичлэг болоод байна. Түүний дараагаар Мобиком корпорацийн "Be" брэндтэй хамтран "*Би өөрийнхөөрөө*" дууны шинэ клипээ "Be" брэндийн YouTube сувгаар олон нийтэд хүргэсэн. Энэ нь түүний бие даасан дөрөв дэх уран бүтээл болж мэндэлсэн юм.

Хамгийн сүүлд 2019 оны 9-р сард "''I'm in Love*" дуугаа олон нийтэд хүргэсэн. Энэ уран бүтээл нь дуучин, хийлч Энгүүн өөрөө үгийг нь бичсэнээрээ онцлог.

***Хүснэгтээр***

## Гаргасан амжилтууд 
*Шинээс хуучин руу он цагийн дарааллаар*

##### 2019 он 
# Япон улсын Призм группийн урилгаар Саппоро хотын цасны баярт анх удаа Монгол улсаас уригдан оролцсон.

#### 2018 он 
# UB LIFE сэтгүүлээс нэрлэсэн Монголын нөлөө бүхий 50 хүний нэг.
# Цагдаагийн ерөнхий газраас хэрэгжүүлсэн цахим гэмт халдлагаас хүүхдийг урьдчилан сэргийлэх аянд өөрийн дуу хоолойг нэгтгэсэн.
# XMF хөгжмийн фестивалд оролцсон.
# Нэгдсэн үндэсний байгууллагаас санаачилсан "He for She" олон улсын хөдөлгөөнд Монгол улс дахь нүүр царай.
# Мобиком корпорацийн залууст зориулсан "Be" брэндийн нүүр царай.
# The Voice of Mongolia шоуны 1-р улирлын ялагч.

#### 2017 он 
# Монгол улсын консерваторийн түүхт 80 жилийн хүндэтгэлийн тоглолтод оркестрийн гоцлол хийлч, концертмистер.
#Монгол улсын консерваторийн оркестрийн гоцлол хөгжимчнөөр сонгогдсон.
# Ж. Чулууны нэрэмжит өсвөрийн хөгжимчдийн 11 дэх олон улсын уралдаанд ахлах насны ангилалд **тэргүүн байр.**
# Монголын сурагчдын холбооны "**Авъяаслаг сурагч**" алтан медалт хүүхэд.

#### 2016 он 
# Хятад-Орос-Монголын найрамдлын хамтарсан тоглолтод Монгол улсыг төлөөлж гоцлол дуу, хийлийн тоглолтоор оролцсон.

#### 2015 он 
# "Бурятская государственная филармония"-д тавигдсан Владимир Ткаченко-н Орос-Монголын хамтарсан тоглолтод Монгол улсыг төлөөлж оролцсон.
#Монгол улсын консерваторит зохиогддог чөлөөт бүжгийн тэмцээний **тэргүүн байр**.

#### 2013 он 
# Монгол улсын консерваторийн утсан хөгжмийн тайлан тоглолтод хийлийн гоцлолоор оролцсон.
# Монгол улсын консерваторийн "**Оны шилдэг сурагч**".
# Ж. Чулууны нэрэмжит өсвөрийн хийлчдийн олон улсын уралдаанд дунд насны ангилалд Тэргүүн байр. Уг уралдаанд Орос, Хятад, Япон, Солонгос, Польш зэрэг улсын өсвөрийн хийлчид ирж оролцдог.

#### 2009 он 
# Дэлхийн 120 орчим оронд цацагдсан "Save Our World" соёл урлагийн нэгдсэн тоглолтонд Reflection дуугаар оролцсон.
# Чех улсын Ústí nad Orlicí д зохиогддог "Kocian"-ийн нэрэмжит олон улсын өсвөрийн хийлчдийн мэргэжлийн уралдаанд **тусгай байр.**

## Бусад мэдээлэл 
Энгүүн аав Цэендашийн хамт гэрийнхээ цонхоор хийн буугаар буудсан бичлэгээ олон нийтийн сүлжээнд тависнаас болоод харьяа цагдаагийн хэлтэст шалгагдаж байсан удаатай. Бичлэг олон нийтэд хүрсний дараах нь түүний аав Цэендаш мэдээллийн сувгуудаар дамжуулан *"Энэ буу бол зөвхөн кино зураг авалтад зориулсан ямар ч аюулгүй. Зөвхөн чанга дуу гаргадаг, хошуу нь битүү, харагдахын хувьд хонгио үсэрдэг буу. Энэ бууг гэртээ авч ирж охиндоо сонирхуулсан нь аав хүний хувьд маш том алдаа байлаа. Та бүхнээс уучлал хүсье. Энэ бичлэгийг урлагт хайртай, дуулах дуртай охины маань эсрэг битгий ашиглаарай"'' гэж уучлалт хүссэн. Уг үйлдэл The Voice of Mongolia 1-р улиралд оролцож байх үед болсон бөгөөд энэхүү мэдээлэл түүний өрсөлдөөнд сөрөг нөлөө үзүүлж болзошгүй байсан ч Энгүүн ялагч болсон юм.

## Эх сурвалж 
## Цахим холбоос 
* The Voice of Mongolia 1-р улирал - Энгүүн on YouTube
* YouTube хуудас
* SoundCloud хуудас

Ангилал:Монголын дуучин
Ангилал:Хийлч
Ангилал:Улаанбаатарын хүн
Ангилал:Монголчууд
Ангилал:2000 онд төрсөн